Клеменс Брентано
Нека в самота изчезна

Превод от немски: Гео Милев, —

chitanka.info

Нека в самота изчезна —

никой да не знай скръбта ми!

Ако потъмней в измама

моята звезда небесна —

нека в самота изчезна,

като пилигрим в пустиня!

Нека в самота изчезна,

като пилигрим в пустиня,

ако без привет отмине

моята звезда небесна —

нека в самота изчезна,

като просек безприютен!

Нека в самота изчезна,

като просек безприютен!

Ако спра сред пътя труден

без звездата си небесна —

нека в самота изчезна,

като ден в мъглива вечер!

Нека в самота изчезна,

като ден в мъглива вечер!

Ако не изгрее вече

моята звезда небесна —

нека в самота изчезна,

като роб, скован в окови!

Нека в самота изчезна,

като роб, скован в окови!

Ако не съзра отново

моята звезда небесна —

нека в самота изчезна,

като песента на лебед!

Нека в самота изчезна,

като песента на лебед!

Ако ме не срещне с трепет

моята звезда небесна —

нека в самота изчезна,

като кораб в океана!

Нека в самота изчезна,

като кораб в океана!

Ако скрита в мрак остане

моята звезда небесна —

нека в самота изчезна,

като радост в болки неми!

Нека в самота изчезна,

като радост в болки неми!

Ако нявга в грях съзре ме

моята звезда небесна —

нека в самота изчезна,

като, мила, ти в сърце ми.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.